

*THEOT Amos in EMIP 881*

Ff. 114v–116v
For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota Bene:* Images may be viewed at the University of Hamburg Betanasaheft site at <https://betamasaheft.eu/manuscripts/EMIP00881/viewer> (starting at image 115)

Amo 01:00 ዘአሞጽ ነቢይ

Amo 01:01 ቃለ (እግዚአብሔር ኀበ አሞጽ) ዘኮነ በአቃሬም ዘቴቂሑ ዘርእየ በእንተ እስራኤል በመዋዕለ ዖዝያን ንጉሠ ይሁዳ ወበመዋዕለ ኢዮሮብዐም ወልደ ዮአስ ንጉሠ እስራኤል እምቅድመ ክልኤቱ ዓመት ዘድልቅልቅ

Amo 01:02 ወይቤ እግዚአብሔር እምጽዮን ነበበ ወእምኢየሩሳሌም ወሀበ ቃሎ ለሐዉ ምሥናዮሙ ለኖሎት ወየብሰ ርእሱ ለቀርሜሎስ

Amo 01:03 ከመዝ ይቤ እግዚአብሔር በእንተ ሠላስ ኃጢአቶሙ ለደማስቆ ወበእንተ አርባዕ ኢይ(ተ)መይጦሙ እስመ ወሰርዎን በሞሰርተ ሐፂን ለገለአድ

Amo 01:04 ወእፌኑ እሳተ ላዕለ ቤተ ኣዘኤል ወትበልዕ መሠረታቲሁ ለወልደ አዴር

Amo 01:05 ወእቀጠቅጥ መናሥግቲሃ ለደማስቆ (ወ)እሴርዎሙ (ለሰብአ አሞን) ለእለ ይነብሩ ውስተ አሕቃላት ወእለ ይእኅዙ በትረ እምቤተ አዴን ወይፄውዎሙ ለሶርያ ውስተ ቄራሕ ይቤ እግዚአብሔር

Amo 01:06 ከመዝ ይቤ እግዚአብሔር በእንተ ሠላስ ኃጢአቶሙ ለጋዛ ወበእንተ አርባዕ ኢይ(ተ)መይጦሙ እስመ ፄወዉ ፄዋሁ ለሰሌማ ከመ ይዕፅዎ ውስተ ኤዶምያ

Amo 01:07 ወእፌኑ እሳተ ውስተ ዓረፍተ ጋዛ ወትበልዕ መሠረታቲሃ

Amo 01:08 ወእሴርዎሙ ለእለ ይነብሩ አዛጦን ወእለ ይእኅዙ በትረ እምአስቃሎን ወአመጽእ እዴየ ላዕለ አቃሮን ወይጠፍኡ ተረፈ ኢሎፍሊ ይቤ እግዚአብሔር

Amo 01:09 ከመዝ ይቤ እግዚአብሔር በእንተ ሠላስ ኃጢአተ ጢሮስ ወበእንተ አርባዕ ኢይ(ት)መይጥ እስመ ዓፀዉ ፄዋሁ ለሰሌማ ውስተ ኤዶምያ ወኢተዘከሩ ኪዳነ አኃዊሆሙ

Amo 01:10 ወእፌኑ እሳተ ላዕለ አረፍተ ጢሮስ ወትበልዐ መሠረታቲሃ

Amo 01:11 ከመዝ ይቤ እግዚአብሔር በእንተ ሠላስ ኃጢአተ ኤዶምያ ወበእንተ አርባዕ ኢይ(ተ)መይጦሙ እስመ ዴገኖ ለእኁሁ በኵናት ወአርኰሰ ማኅፀነ ዲበ ምድር ወበርበረ ወይመስጥ ለዓለም መዓቶ ወቊጥዓሁ ዓቀበ ዘልፈ

Amo 01:12 ወእፌኑ እሳተ ላዕለ ቴማን ወትበልዕ መሠረታተ ዓረፋቲሃ ለባሶር

Amo 01:13 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ አሞን ወበእንተ አርባዕ ኢይ(ተ)መይጥ እስመ አንቅዕዎን ለፅኑሳተ ገለአድ ከመ ያርኅቡ ደወሎሙ

Amo 01:14 ወአነድድ እሳተ ላዕለ አረፋተ ራባ ወትበልዕ መሠረታቲሃ በውውዓ አመ ዕለተ ቀትል ወታድለቀልቅ በዕለተ የኃልቅዋ

Amo 01:15 ወይፄውውዎሙ ለነገሥቶሙ ወለመኳንንቲሆሙ ወለመላእክቲሆሙ ኅቡረ ይቤ እግዚአብሔር

Amo 02:01 ከመዝ ይቤ እግዚአብሔር በእንተ ሠላስ ኃጢአተ ሞአብ ወበእንተ አርባዕ ኢይ(ት)መየጥ(ሙ) እስመ አውዓዩ አዕፅምቲሁ ለንጉሠ ኤዶምያስ ለግብስስ

Amo 02:02 ወእፌኑ እሳተ ላዕለ ሞአብ ወትበልዕ መሠረታቲሃ ለሐቄሮት ወትመውት ሞአብ በድካም ወበውውዓ ወበቃለ ቀርን

Amo 02:03 ወእሤርዎሙ ለመኳንንቲሃ ወለኵሎሙ መላእክቲሃ ምስሌሃ ይቤ እግዚአብሔር

Amo 02:04 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ ይሁዳ ወበእንተ አርባዕ ኢይ(ት)መይጦ(ሙ) እስመ ዐለው ሕገ እግዚአብሔር ወኢዐቀቡ ትእዛዞ ወአስሐቶሙ ከንቶሆሙ ዘገብሩ አበዊሆሙኒ ተለዉ ድኅሬሆሙ

Amo 02:05 ወእፌኑ እሳተ ላዕለ ይሁዳ ወትበልዕ መሠረታቲሃ ለኢየሩሳሌም

Amo 02:06 ከመዝ ይቤ እግዚአብሔር ላዕለ ሠላስ ኃጢአቶሙ ለእስራኤል ወላዕለ አርባዕ ኢይ(ት)መይጦሙ እስመ ሤጡ ጽድቀ በወርቅ ወነዳየ ለአሣእን

Amo 02:07 በዘ ይከይዱ ምድረ ወይኰርዑ አርእስተ ነዳያን ወይመይጡ ፍኖተ ምስኪናን ወአብ ወወልዱ ይበውኡ ኀበ አሐቲ ብእሲት ከመ ያርኵሱ ስመ አምላኮሙ

Amo 02:08 ወየአስሩ አልባሲሆሙ ወይገብሩ መንጦላዕተ ውስተ ምሥዋዕ ወይሰትዩ ወይነ ትዕግልት በቤተ አምላኮሙ

Amo 02:09 ወአንሰ አጥፋእክዎ ለአሞሬዎን እምቅድሜክሙ ዘኑኁ ከመ ኑኀ አርዝ ወጽንዑ ከመ አውልዕ ወአጥፋእኩ ፍሬሁ እምላዕሌሁ ወሥርዎሂ በታሕቴሁ

Amo 02:10 ወአነ አውፃእክዎሙ እምድረ ግብጽ ወወሰድክዎሙ ገዳመ አርብዓ ዓመተ ከመ አውርሶሙ ምድረ አሞሬዎን

Amo 02:11 ወነሣእኩ እምደቂቆሙ ለነቢያት ወእምወራዙቶሙ እለ ይትቄደሱ ኢኮነሁ ከመዝ ደቂቀ እስራኤል ይቤ እግዚአብሔር

Amo 02:12 ወታሰትይዎሙ ወይነ ለቅዱሳን ወትከልእዎሙ ለነቢያት ወትብልዎሙ ኢትትነበዩ

Amo 02:13 በእንተ ዝንቱ ናሁ አነ አንኰረኵረክሙ በታሕቴክሙ ከመ ያንኰረኵር ሠረገላ ምሉአ ሕለተ

Amo 02:14 ወኢይክል ረዋጺ አምሥጦ ወኃያልኒ ኢይእኅዝ በጽንዑ ወመስተቃትልኒ ኢያድኅን ነፍሶ

Amo 02:15 ወነዳፊኒ ኢይቀውም ወረዋጺኒ ኢያመሥጥ ወመስተጽዕንኒ ኢያወጽእ ነፍሶ

Amo 02:16 ወዘፅኑዕ ልቡ እምውስተ ኃያላን (እለ) ዕራቁ ይጐይይ ውእተ እሚረ ይቤ እግዚአብሔር

Amo 03:01 ስምዑ ዘንተ ነገረ ዘይቤለክሙ እግዚአብሔር ቤተ እስራኤል ወኵሉ ሕዝብ ዘአውፃእኩ(ክሙ) እምድረ ግብጽ ይብል

Amo 03:02 ዳእሙ ኪያክሙ አእመርኩ እምኵሉ አሕዛበ ምድር በእንተ ዝንቱ እትቤቀለክሙ በእንተ ኵሉ ኃጢአትክሙ

Amo 03:03 የሓውሩኑ ክልኤቱ ኅቡረ እንዘ ኢይትራዓዩ

Amo 03:04 ይጥኅርኑ አንበሳ በውስተ ኦም በከ ዘአልቦ ዘይበልዕ ይሁብኑ ቃሎ በውስተ ግቡ በከ ዘአልቦ ዘይመሥጥ

Amo 03:05 ይወድቅኑ ዖፍ ውስተ መሥገርት ዘኢተሠግረ ትትጋባእኑ መሥገርት ዘእንበለ ተአኃዝ

Amo 03:06 ወይነፍኁኑ ቀርነ በሀገር ወኢይደነግፁ አሕዛብ ይመጽእኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ አልቦ ዘይገብር እግዚአብሔር ዘኢከሠተ ወዘኢነገረ ለአግብርቲሁ ነቢያት

Amo 03:08 አንበሳ (ሶበ) ይጥኅር ወመኑ ኢይፈርህ ወእግዚአብሔር ነበበ ወመኑ (ዘ)ኢይትኔበይ

Amo 03:09 ዜንውዎሙ ለበሐውርተ አዛጦን ወለበሐውር(ተ) ግብጽ ወበልዎሙ ተጋብኡ ውስተ አድባረ ሰማርያ ወርእዩ ብዙኃ መንክረ በማእከላ ወትዕግልት ዘውስቴታ

Amo 03:10 ወኢ(ያ)እመረት ዘሀለወ ቅድሜሃ ይቤ እግዚአብሔር እለ ይዘግቡ ዓመፃ ወህርትምና ውስተ በሐውርቲሆሙ

Amo 03:11 በእንተ ዝንቱ ከመዝ ይቤ እግዚአብሔር እግዚእ ጢሮስ በዐውድኪ ይማስን ምድርኪ ወእስዕሮ ለኃይልኪ እምኔኪ ወይትበርበር በሐውርትኪ

Amo 03:12 ከመዝ ይቤ እግዚአብሔር ከመ ያነግፍ ኖላዊ እምአፈ አንበሳ ክላኤ እግረ ወርእሰ ከማሁ ደቂቀ እስራኤል ይወፅኡ እለ ይነብሩ በሰማርያ መንገለ (አ)ሕዛበ ደማስቆ

Amo 03:13 ስምዑ ወናሁ አሰምዕ ለቤተ ያዕቆብ ይቤ እግዚአብሔር እግዚእ ዘኵሎ ይመልክ

Amo 03:14 እስመ በይእቲ ዕለት አመ ተበቀልክዎ ኃጢአቶ ለእስራኤል ወ(ተ)በቀልኩ ምሥዋዕቲሁ ወይትቀጠቀጥ አቅርንተ ምሥዋዐ ቤቴል ወይወድቅ ውስተ ምድር

Amo 03:15 ወእክዕዎሙ ወእቀትሎሙ ለቤተ ምክራም ወለቤተ ሐጋይ ወይትኀጐሉ አብያት ዘቀርነ ነጌ ወይትዋሰኩ አብያት ካልአን ብዙኃን ይቤ እግዚአብሔር

Amo 04:01 ስምዑ ዘንተ ነገረ ዕጐልተ ባሳን እለ ውስተ አድባረ ሰማርያ እለ ይትዔገላ ነዳየ ወይከይዳ ምስኪነ እለ ይብላሆሙ ለአጋእዝቲሆሙ ሀቡነ ንስተይ

Amo 04:02 መሐለ እግዚአብሔር በርእሱ ናሁ መዋዕል ይመጽእ ላዕሌክሙ ይቤ እግዚአብሔር ወይነሥኡክሙ በንዋየ ሐቅል ወእለሂ እምኔክሙ ያበ(ስሉክሙ) (በጽ)ሀርት እኩያን ወጽልህዋን

Amo 04:03 ወያወጽኡክሙ ዕሩቃኒክሙ ትትናጸሩ በበይናቲክሙ ወይገድፉክሙ ውስተ ደብረ ሬማን ይቤ እግዚአብሔር እግዚእ

Amo 04:04 ቦእክሙ ቤቴል ወአበስክሙ በገልገላሂ አብዛኅክሙ ኃጢአተክሙ ወአምጻእክሙ መሥዋዕተክሙ በጽባሕ እሱስ ሠሉስ መዋዕል ዓሥራቲክሙ

Amo 04:05 ወጽንሐሐ ብሑአ ዘአኰቴት ወሰመይክ(ም)ዎ ዘፈቃድ ስምዑ እስመ ከመዝ አፍቀርክሙ ደቂቀ እስራኤል ይቤ እግዚአብሔር እግዚእ

Amo 04:06 አነኒ እሁበክሙ ትጽርሱ ስነኒክሙ በኵሉ ፍናዊክሙ ወረኀበ እክል በኵሉ በሐውርቲክሙ ኢተመየጥክሙ ኀቤየ ይቤ እግዚአብሔር

Amo 04:07 ወአነ ከላእኩክሙ ዝናመ እምቅድመ ሠለስቱ አውራኅ ለማእረር ወአዘንም ውስተ አሐቲ ሀገር ውስተ ካልአት ሀገር ኢያዘንም አሐደ ከመ ገጻ ይዘንም ወብሔር ኀበ ኢይዘንምሰ ይየብስ

Amo 04:08 ወይትጋብኡ ክልኤ ሀገር ወሠላሳ ውስተ አሐቲ ሀገር ወይሰትያ ማየ ወኢይረውያ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:09 ወአነ ቀሠፍኩክሙ በፈጸንት ወበብድብድ ወሰሚሮ አቅማኂክሙ ወወይንክሙ ወበለስክሙ ወዘይትክሙ በልዖ አናኵዕ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:10 ወፈኖኩ ላዕሌክሙ ሞተ በፍኖተ ግብጽ ወቀተልክዎሙ በኵናት ለወራዙቲክሙ ወማህረኩ አፍራሲክሙ ወአምጻእኩ እሳተ ላዕለ ተዓይኒክሙ ወቀሠፍኩክሙ ወበዝኒ ኢተመየጥክሙ ኀቤየ ይቤ እግዚአብሔር

Amo 04:11 ገፍታእኩክሙሂ ከመ ገፍትኦን እግዚአብሔር ለሰዶም ወለገሞራ ወኮንክሙ ከመ ትንታገ እሳት ዘአውፅእዎ እምአፍሐም ወበዝኒ ኢተመየጥክሙ ኀቤየ ይቤ እግዚአብሔር

Amo 04:12 በእንተ ዝንቱኬ ከመዝ እሬስየከ እስራኤል ይቤ እግዚአብሔር እስመ ከመዝ እሬስየከ ትደሎ ከመ ትጸውዕ ስመ አምላክከ እስራኤል

Amo 04:13 እስመ አነ ውእቱ ዘአጸንዕ ነጐድጓደ ወእፈጥር መንፈሰ ዘይዜኑ ለሰብእ በእንተ መሲሁ ዘይገብር ጽባሓ ወይትሌዐል ውስተ መልዕልተ ምድር እግዚአብሔር እግዚእ ዘኵሎ ይመልክ ሰሙ

Amo 05:01 ስምዑ ዘንተ ነገረ ዘአወፅእ ላዕሌክሙ አነ ሰቆቃወ

Amo 05:02 ቤተ እስራኤል ወድቀት ወኢተንሥአት እንከ ድንግለ እስራኤል ድኅፀት በውስተ ምድራ ወኃጥአት ዘያነሥአ

Amo 05:03 እስመ ከመዝ ይቤ እግዚአብሔር ሀገር እንተ እምውስቴታ ይወፅኡ ዐሠርቱ ምእት ይተርፉ ምእት ወእንተ እምኔሃ ይወፅኡ ምእት ይተርፉ ዐሠርቱ ለቤተ እስራኤል

Amo 05:04 ከመዝ ይቤ እግዚአብሔር ለቤተ እስራኤል ኅሡኒአ ወተሐይዉ

Amo 05:05 ወኢትኅሥሡ ቤቴል ወኢትሖሩ ገልጋላ ወኢትዕርጉ ኀበ ዓዘቅተ መሀላ እስመ ገልጋላኒአ ተፄውዎ ተፄወዉ ወቤቴልኒአ ኮነት ከመ ዘኢሀለወት

Amo 05:06 ኅሥዎ ለእግዚአብሔር ወተሐይዉ ከመ ኢትንድድ በእሳት ቤተ ዮሴፍ ወትበልዖ ወየኃጥኡ ዘያጠፍእ ሎሙ እሳቶሙ ለቤቴል እለ ይገፈትዑ ውስተ ምረር ፍትሐ ወጽድቀ ውስተ ምድር አንበሩ

Amo 05:07 እግዚአብሔር ዘይገብር ፍትሐ በሰማይ ወዘይሠይም ጽድቀ ውስተ ምድር

Amo 05:08 ዘይገብር ኬማ ወኬሴለ ወያስተራትዕ ወይመይጦ ለጽላሎተ ነግሀ ወያጸልም መዐልተ ከመ ሌሊት ዘይጼውዖ ለማየ ባሕር ወይክዕዎ ውስተ ምድር እግዚአብሔር ዘኵሎ ይመልክ ስሙ

Amo 05:09 ዘያነሥእ ቅጥቃጤ ላዕለ ኃያል ወኀሣረ ያመጽእ ላዕለ አጽዋን

Amo 05:10 እምኆኅት ጸልኡ ዘይጌሥጾሙ ወአስቆረሩ ቃለ ጽድቅ

Amo 05:11 በእንተ ዝንቱ ከመዝ ይቤ እግዚአብሔር እስመ ትኰርዑ ውስተ ርእሰ ነዳይ ወነሣእክሙ ስርናየ ኅሩየ እምኀቤሁ ወተሐንጹ አብያተ ዘውቅሮ ተሐንጹ ወኢትነብሩ ውስቴቶሙ ትተክሉ አውያነ መፍትወ ወኢትሰትይዎ ለወይን

Amo 05:12 እስመ ርኢኩ ብዙኀ ኃጢአተክሙ ወዐቢየ ጌጋየክሙ ትከይድዎ ለጽድቅ ወትነሥኡ ቤዛ ወታትክሉ ነዳየ በውስተ ኆኅት

Amo 05:13 በእንተ ዝንቱ ጠቢብኒ ያረምም እስመ እኩይ መዋዕሊሁ

Amo 05:14 ኅሡ ሠናየ ወአኮ እኩየ ከመ ትሕየዉ ወይሄሉ እግዚአብሔር ምስሌክሙ ዘኵሎ ይመልክ በከመ ትቤሉ

Amo 05:15 ጸላእነ እኩየ ወአፍቀርነ ሠናየ ወአግብኡ ፍትሐ በኀበ አናቅጺክሙ ዮጊ ይሠሀለክሙ እግዚአብሔር አምላክ ዘኵሎ ይመልክ

Amo 05:16 በእንተ ዝንቱ ከመዝ ይቤ እግዚአብሔር ዘኵሎ ይመልክ ተረፈ ዮሴፍ ውስተ ኵላ መርኅብ ብካይ ወውስተ ኵሉ ፍኖት አውያት ወይጼውዕዎ ለሐረሳዊ ውስተ ብካይ

Amo 05:17 ወእለሂ የአምሩ ሰቆቃወ ይብክዩ ውስተ ኵሉ ፍኖት እስመ አሐልፍ እንተ ማእከሌኪ ይቤ እግዚአብሔር

Amo 05:18 አሌ ሎሙ ለእለ ይፈትውዋ ለዕለተ እግዚአብሔር ለምንት ለክሙ ዝንቱ አኮኑ ጽልመት ይእቲ ወኢኮነት ብርሃነ

Amo 05:19 ከመ ሶበ ይጐይይ ሰብእ እምኣንበሳ ወይረክብ ድበ ወይበውእ ውስተ ቤት ወያሰምክ እዴሁ በዐረፍት ወይነስኮ አርዌ ምድር

Amo 05:20 አኮኑ ጸልመት ይእቲ ዕለተ እግዚአብሔር ወኢኮነት ብርሃነ ወቆባር ይእቲ ወአልባ ጸዳለ

Amo 05:21 ጸላእኩ ወአርሐቁ በዐላቲክሙ ወኢያጼኑ መዓዛ መሥዋዕቲክሙ

Amo 05:22 ወእመኒ አምጻእክሙ መሥዋዕቲክሙ ወቍርባናቲክሙ ኢይትሜጦ ለክሙ ወኢይኔጽር ለክሙ መሥዋዕተ መድኃኒትክሙ

Amo 05:23 አርሕቁ እምኔየ ቃለ ማኅሌተክሙ ወኢያጸምእ መዝ(ሙ)ረ መሰንቆክሙ

Amo 05:24 ወይውኅዝ ፍትሕ ከመ ማይ ወጽድቅኒ ከመ ውኂዘ በድው

Amo 05:25 ቦኑ ዘአባእክሙ ሊተ መሥዋዕተ ወቍርባነ አርብዐ ዓመተ በገዳም ቤተ እስራኤል ይቤ እግዚአብሔር

Amo 05:26 ወነሣእክሙ ደብተራ ሞሎኅ ወኮከበ አምለክሙ (ዘስሙ) ሬፎን ዘገበርክሙ በአምሳሊሁ

Amo 05:27 ወአፈልሰክሙ ርሑቀ እምደማስቆ ይቤ እግዚአብሔር ዘኵሎ ይመልክ ስሙ

Amo 06:01 አሌ ሎሙ አሌ ሎሙ ለእለ ይሜንንዋ ለጽዮን ወለእለ ይትአመኑ በደብረ ሰማርያ ቀሰምዎሙ መላእክተ አሕዛብ

Amo 06:02 ወቦኡ ቤተ እስራኤል ዕደወ ከሌና ወርእዩ ወኀለፉ እምህየ ውስተ ኤማት ራባ ወረዱ ውስተ ጌት ዘኤሎፍሊ ቦኑ ሠናያን እምእሉ ነገሥታት አው ይበዝኅኑ ደወሎሙ እምደወልክሙ

Amo 06:03 አሌ ሎሙ ለእለ ይትሜነይዋ ለዕለት እኪት እለ ያስተቃርቡ ወያስተላጽቁ ሰንበታተ ሐሰት

Amo 06:04 እለ ይሰክቡ ውስተ ዓራታተ ቀርነ ነጌ ወይፈግዑ ውስተ ምስካባቲሆሙ እለ ይሴሰዩ ዘሰብሓ እምውስተ መራዕይ ወመቍአለ ላህም እምውስተ ዐፀደ ወፍር

Amo 06:05 እለ ይጠፍሑ ወየሀብሩ ምስለ ቃለ ዕንዜራ ወይመስሎሙ ዘኢየኀልፍ ወኢየአምሩ ከመ ያመሥጦሙ

Amo 06:06 እለ ይሰትዩ ወይነ በፀአዳ (ማህው) ወይትቀብኡ ዕፍረተ ቅድወ ወኢየሐሙ ወኢበምንትኒ በቅጥቃጤሁ ለዮሴፍ

Amo 06:07 በእንተ ዝንቱ ይፄወዉ ዓበይቶሙ ይእዜ መቅድመ ወየኃልቁ አፍራሰ ኤፍሬም ረዋጽያን

Amo 06:08 እስመ መሀለ እግዚአብሔር በርእሱ እንዘ ይብል አነ አረኵሶ ለክብረ ያዕቆብ ወጸላእኩ በሐውርቲሁ ወኣጠፍእ አህጕሪሁ ምስለ እለ ይነብሩ ውስቴቶሙ

Amo 06:09 ወእመሂ ተረፉ ዐሠርቱ ዕደው ውስተ አሐዱ ቤት ይመውቱ ወእለ ተርፉ

Amo 06:10 ይነሥእዎሙ ሰብአ ቤቶሙ ወያወፅኡ አዕፅምቲሆሙ እምነ ቤት ወይብሎ ለዘ ውሳጤ ቤት ቦኑ ዘተርፈ ኀቤከ ወይብሎ አልቦ ወይብሎ አርምምኬ ከመ ኢይጸውዕ ስመ እግዚአብሔር

Amo 06:11 እስመ ናሁ ይኤዝዝ እግዚአብሔር ወይቀሥፎ ለዐቢይ ቤት በድቀት ወለንኡስ ቤት በንጽሓት

Amo 06:12 ያረውጹኑ አፍራሰ ውስተ ኰኵሕ (በሊሀት) ወይከይዱኑ እምአንሶት እስመ አንትሙ ሜጥክሙ ፍትሐ ውስተ ምረት ወአምረርክሙ ፍሬ ጽድቅ

Amo 06:13 እለ ይትፌሥሑ በነገር ከንቱ እለ ይብሉ አኮኑ በኃይልነ በቈለ አቅርንት

Amo 06:14 በእንተ ዝንቱ ናሁ አነ አነሥእ አሕዛበ ላዕሌክሙ ቤተ እስራኤል እለ ይሳቅዩክሙ ያበውሑክሙ እምብዋአ ኤማት እስከ ፈለገ ዐረብ

Amo 07:01 ከመዝ ናሁ አርአየኒ እግዚአብሔር ወናሁ ይመጽእ አንበጣ በጽባሕ ወአሐዱ ደገብያ ጎግ ንጉሥ

Amo 07:02 ወይበልዕ ኵሎ ሣዕረ ምድር ወየኃልቅ ወእቤ ተሠሀል እግዚኦ መኑ ያነሥኦ ለያዕቆብ እስመ ውሑድ ውእቱ

Amo 07:03 ወነሥሐ እግዚኦ በእንተ ዝንቱ ወዝኒ ኢይመጽእ ይቤ እግዚአብሔር

Amo 07:04 ከመዝ አርአየኒ እግዚአብሔር ወናሁ ጸውዐ እግዚአብሔር በቃሉ እሳተ ወበልዐት ዓቤየ ቀላየ ወበልዐት መክፈልቶሙ

Amo 07:05 ወእቤ አነ እግዚኦ እግዚኦ ኅድግ መኑ ያነሥኦ ለያዕቆብ እስመ ውኁድ ውእቱ

Amo 07:06 ነስሕ እግዚኦ በበይነ ዝንቱ ወዝኒ ኢይመጽእ ይቤ እግዚአብሔር

Amo 07:07 ወከመዝ አርአየኒ ወናሁ ብእሲ […] ይቀውም ዲበ አረፍተ አድማስ ወውስተ እዴሁ አድማስ

Amo 07:08 ወይቤለኒ እግዚአብሔር ምንተ ትሬኢ አሞፅ ወእቤ አድማስ ወይቤ እግዚአብሔር ናሁ አነ እኤዝዝ አድማስ ማእከለ ሕዝብየ እስራኤል ወኢይደግም እንከ አናኅስዮ ሎሙ

Amo 07:09 ወይጠፍእ አውግረ ዘውዕ ወይጠፍእ ምህራሞሙ ለእስራኤል ወእትነሣእ በኵናት ላዕለ ቤተ ኢዮርብዐም

Amo 07:10 ወለአከ አሜአስያስ ካህነ ቤቴል ኀበ ኢዮርብዐም ንጉሠ እስራኤል እንዘ ይብል ማዕሌተአ ይገብር ላዕሌከ አሞፅ በማእከለ ቤተ እስራኤል ወምድርኒአ ኢትክል ጸዊሮቶ ለኵሉ ዘይነብብአ

Amo 07:11 ወይብለከአ አሞፅ በኵናትአ ይመውትአ ኢዮርብዐምአ ወእስራኤልአ ይፄወዉአ እምብሔሮሙአ

Amo 07:12 ወይቤሎ አሜአስያስ ለአሞፅ ሑር ፍልስ ብሔረ ይሁዳ ወንበር ህየ ወበህየ ተነበይ

Amo 07:13 ወኢትትነበይ እንከ በቤቴል እስመ ምህራመ ነገሥት ይእቲ ወቤተ መንግሥት ይእቲ

Amo 07:14 ወተሠጥዎ አሞፅ ለአሜስያስ ወይቤሎ አንሰ ኢኮንኩ ነቢየ ወኢኮንኩ ወልደ ነቢይ ኖላዊ አነ ሠያጤ በለስ አነ

Amo 07:15 ወነሥአኒ እግዚአብሔር እማእከለ አባግዕ ወይቤለኒ ተነበይ ላዕለ ሕዝብየ እስራኤል

Amo 07:16 ወይእዜኒ ስማዕ ቃለ እግዚአብሔር አንተ ትቤ ኢትትነበይ ላዕለ ቤተ እስራኤል ወኢታንጥዮሙ ለቤተ ዛውዕ

Amo 07:17 በእንተ ዝንቱ ከመዝ ይቤ እግዚአብሔር ብእሲትከኒ ትዜሙ በሀገር ወደቂቅከኒ ወአዋልዲከ ይወድቁ በኵናት ወይሰፍርዋ ለምድርከ በኀብል ወአንተኒ ትመውት በምድር ርኵስ ወይፄውውዎ ለእስራኤል እምነ ምድሩ

Amo 08:01 ከመዝ አርአየኒ እግዚአብሔር ወናሁ ሙዳየ ዔረግ ወይቤለኒ እግዚአብሔር ምንተ ትሬኢ አሞፅ ወእቤ ሙዳየ ዔረግ

Amo 08:02 ወይቤለኒ እግዚአብሔር በጽሐቶሙ ማኅለቅቶሙ ለሕዝብየ እስራኤል ኢያነሐሲ ሎሙ እንከ ዳግመ

Amo 08:03 ወየአወይዉ በምኵራባቲሆሙ ወይእተ አሚረ ይቤ እግዚአብሔር እስመ በዝሐ አብድንቲሆሙ ዘይትነጻሕ ውስተ ኵሉ በሐውርት ወይትኀጐሉ

Amo 08:04 ስምዑ ዘንተ ነገረ እለ ታግዕሩ ነዳየ በጽባሕ ወትትኤገሉ ምስኪነ በዲበ ምድር

Amo 08:05 እለ ይብሉ ማእዜ የኃልፍ ወርኅ ንሢጥ ወንሣየጥ ወሰንበታተኒ ናርኁ መዛግብቲነ ወንገብር መስፈርተ ንስቲተ ወናዕቢ መዳልወ ዓመፃ

Amo 08:06 ወንቅንዮ ለነዳይ በዕዳነ ወይኵነነ ምስኪን ዘንከይድ ህየንተ አሣእኒነ ወንትራባሕ በትግብርተ እክልነ

Amo 08:07 መሀለኬ እግዚአብሔር በእንተ ትዝኅርቱ ለያዕቆብ ከመ ኢየኃልቅ ተመውኦትክሙ በእንተ ኵሉ ምግባሪክሙ

Amo 08:08 በእንተ ዝንቱ ኢትትሀወክኑ ምድር ብዙኃ ወይላሕዉ እለ ይነብሩ ውስቴታ ወይውኅዝ ከመ ፈለግ ቀትል ወይመልእ ከመ ፈለገ ግብጽ

Amo 08:09 ወይከውን ይእተ አሚረ ይቤ እግዚአብሔር አምላክ የዐርብ ፀሐይ መዐልተ ቀትረ ወይጸልም ዲበ ምድር በዕለተ ብርሃን

Amo 08:10 ወእሬስዮ ላሐ ለበዐላቲክሙ ወይከውነክሙ ሰቆቃወ ኵሉ መኃልይክሙ ወአቀንተክሙ ብልባሌ ውስተ ሐቌያቲክሙ ወእወዲ ለክሙ ብርሀተ ውስተ ርእሰ ኵልክሙ ወእሬስየክሙ ከመ ላሐ ፍቁር ወእምድኅሬሁ ከመ ዕለተ ማሕምም

Amo 08:11 እስመ ናሁ ይመጽእ መዋዕል ይቤ እግዚአብሔር ወእፌኑ ረኀበ ውስተ ብሔር ወአኮ ረኀበ እክል ወአኮ ፅምአ ማይ ረኀበ ዘእምሰሚዐ ቃለ እግዚአብሔር

Amo 08:12 የሐውሩ እምባሕር እስከ ባሕር ወይረውጹ እምደቡብ እስከ ጽባሕ ወየኃሡ ቃለ እግዚአብሔር ወኢይረክቡ

Amo 08:13 ይእተ አሚረ ይጠፍአ ደናግል ላሕያት ወይጠፍኡ ወራዙት ሠናያን በጽምእ

Amo 08:14 እለ ይምህሉ በምሥሃለ ሰማርያ እንዘ ይብሉ ሕያው አምላከ ዳን ወሕያው አምላከ ቤርሳቤሕ ወይወድቁ ወ(ኢ)ይትነሥኡ እንከ

Amo 09:01 ርኢክዎ ለእግዚአብሔር ይቀውም ዲበ ምሥዋዕ ወይቤለኒ ዝብጥ አንቀጸ ዴዴ ወያድለቀልቁ ዴዴያት እስመ እቀትሎሙ በኵናት ወይመትርዎሙ አርእስቲሆሙ ወአልቦ ዘያመሥጥ እምእለ ተርፉ ወአልቦ ዘይድኅን እምኔሆሙ

Amo 09:02 እመኒ ወረዱ ውስተ ቀላይ እምህየኒ እዴየ ታወፅኦሙ ወእመኒ ዐርጉ ውስተ ሰማይ እምህየ አጸድፎሙ

Amo 09:03 ወእመኒ ተኀብኡ ውስተ ርእሰ ቀርሜሎስ በህየኒ አኃሦሙ ወአወፅኦሙ ወእመኒ ተኀብኡ ውስተ ቀላየ ባሕር እምቅድመ አዕይንትየ በህየኒ እኤዝዞ ለከይሲ ወይቀልጶሙ

Amo 09:04 ወእመኒ ፄወውዎሙ ፀሮሙ እምቅድመ ገጽየ በህየኒ እኤዝዞ ለኵናት ወይቀትሎሙ ወአወትር አዕይንትየ ላዕሌሆሙ በእኩይ ወአኮ በሠናይ

Amo 09:05 እግዚአብሔር አምላክ ዘኵሎ ይመልክ ዘይገሳ ለኵላ ምድር ወያንቀለቅላ ወይላሕዉ ኵሎሙ እለ ይነብርዋ ወይውሕዝ ከመ ፈለግ ቀትል ወይወርድ ከመ ፈለገ ግብጽ

Amo 09:06 ዘየሐንጽ ውስተ ሰማይ ጽርሖ ወይሣርር ውስተ ምድር ትእዛዞ ዘይጼውዖ ለማየ ባሕር ወይክዕዎ ውስተ ገጸ ምድር እግዚአብሔር ዘኵሎ ይመልክ ስሙ

Amo 09:07 አኮ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይቤ እግዚአብሔር አኮኑ እስራኤል ዘአውፃእክዎ እምግብጽ ወለኢሎፍሊ እምቀጰዶቅያ ወለአራም እምቄር

Amo 09:08 ናሁ አዕይንቲሁ ለእግዚአብሔር ላዕለ መንግሥተ ኃጥአን ወእስዕራ እምገጸ ምድር ወባሕቱ ለግሙራ አኮ ዘአጠፍኦ ለቤተ ያዕቆብ ይቤ እግዚአብሔር

Amo 09:09 እስመ ናሁ አነ እኤዝዝ ወእዘርዎ ለቤተ እስራኤል ውስተ ኵ(ሉ) አሕዛብ

Amo 09:10 ወይመውቱ በኵናት ኃጥአን ሕዝብየ እለ ይብሉ ኢትበጽሐነ ወኢትረክበነ እኪት

Amo 09:11 ይእተ አሚረ አሓንፃ ለቤተ ዳዊት እንተ ወድቀት ወአነሥአ ወእነድቅ መዝብራ ከመ መዋዕለ ዓለም

Amo 09:12 ከመ ይረስዎሙ ለተረፈ ኤዶም ወለኵሎሙ አሕዛብ እለ ዲቤሆሙ ተሰምየ ስምየ ይቤ እግዚአብሔር ዘገብረ ዘንተ

Amo 09:13 ናሁ መዋዕል ይመጽእ ይቤ እግዚአብሔር ወየኀብር ቀስም ምስለ ማእረር ወይትረከብ ዘርእ ምስለ ሠርፅ ወያንጸፈጽፍ መዐር እምአድባር ወያሕመለምል አውግር

Amo 09:14 ወእመይጥ ፄዋ ሕዝብየ እስራኤል ወየሓንጹ አህጕረ ዘማሰነ ወይነብሩ ወይተክሉ ወይነ ወይሰትዩ ወይኖሙ ወይተክሉ ዐፀደ አቅማሕ ወይበልዑ ፍሬሁ

Amo 09:15 ወእተክሎሙ ወአልቦ እንከ ዘያወፅኦሙ እምድሮሙ እንተ ወሀብክዎሙ ይቤ እግዚአብሔር አምላክ ዘኵሎ ይመልክ

Amo 09:15sub